Valérie Bemeriki

Valérie Bemeriki (Rutshuru, 1955) Kongo Belgikarrean jaiotako ruandar irrati esataria da. Radio Télévision Libre des Mille Collines katean aritu zen eta zeresan handia izan zuen Ruandako genozidioa sustatzean.

 Bizitza 
Valérie Bemeriki Rutshurun (Kongo Belgikarra, gaur egun Kongoko Errepublika Demokratikoa) jaio zen 1955ean eta Ruandako Giciye herrian hazi zen. Radio Télévision Libre des Mille Collines katean hasi aurretik, Garapenerako Mugimendu Iraultzaile Nazionalean lan egin zuen, eta Interahamwe mugimendurako propaganda testuak ere idatzi zituen.

Radio Télévision Libre des Mille Collines kateko aurkezle nagusietako bat izanik, Valérie Bemerikik maiz aipatu zituen ustezko «Ruandako Fronte Abertzalearen konplizeen» izenak eta helbideak, indarkeria bultzatuz eta, sarritan, hilketak ere bai. 1994ko apirilaren 8an, Juvénal Habyarimana Ruandako presidentea hil eta bi egunera, Bemerikik ironiaz esan zuen aurreko gobernuko oposizioko kideak «ez zirela aurkitu», haietako batzuk, hala nola Agathe Uwilingiyimana lehen ministroa, dagoeneko hilak izan zirela. RTLMren bulegoetan izandako topaketa batean oinarrituta, Roméo Dallaire NBEren Ruandarako Laguntza Ekimeneko indarreko komandanteak «oso oldarkor» gisa geskribatu zuen Bemeriki. 1994ko ekainaren 28an, elkarrizketa egin eta hilabete baino gehiagora, Bemerikik airean esan zuen Dallaire zela «gerra honen oinarria».

Kantano Habimanaren ondoren, Valérie Bemeriki zen aire-denbora gehien zuen esataria (kateko saio guztien % 17 inguru).

Genozidioa amaitu ondoren, epaitu zuten 2.133 «planifikatzaile, antolatzaile, bultzatzaile, begirale eta buruzagi»-etako bat izateagatik, Ruandako Errepublikako Genozidio Legearen arabera (1996).

1994ko uztailean, Valérie Bemeriki Zairera ihes egiten saiatu zen. 1999ko ekainaren 13an Ruandako armadak Minovan atxilotu zuen, Kongoko Errepublika Demokratikoan. 2009an gacaca auzitegiak biziarteko kartzela zigorrera kondenatu zuen.

 Erreferentziak 

 Kanpo estekak 

Kategoria:Kongoko Errepublika Demokratikoko emakumeak
Kategoria:Ruandako emakumeak
Kategoria:Emakume irrati esatariak
Kategoria:XX. mendeko kazetariak
Kategoria:Ruandako genozidioaren eragileak
Kategoria:Gerra krimenengatik zigortutako ruandarrak
Kategoria:Bizi osorako espetxealdira kondenatuak